CELEX: 32018R1467
Language: lv
Date: 2018-07-27 00:00:00
Title: Komisijas Deleģētā regula (ES) 2018/1467 (2018. gada 27. jūlijs), ar kuru Deleģēto regulu (ES) 2016/1675, ar ko papildina Eiropas Parlamenta un Padomes Direktīvu (ES) 2015/849, groza attiecībā uz Pakistānas iekļaušanu pielikuma I punkta tabulā (Dokuments attiecas uz EEZ.)

2.10.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 246/1
               
            
         KOMISIJAS DELEĢĒTĀ REGULA (ES) 2018/1467
         (2018. gada 27. jūlijs),
         ar kuru Deleģēto regulu (ES) 2016/1675, ar ko papildina Eiropas Parlamenta un Padomes Direktīvu (ES) 2015/849, groza attiecībā uz Pakistānas iekļaušanu pielikuma I punkta tabulā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2015. gada 20. maija Direktīvu (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr. 648/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK (1), un jo īpaši tās 9. panta 2. punktu,
         tā kā:
         
                     (1)
                  
                  
                     Savienībai ir jānodrošina tās finanšu sistēmas integritātes iedarbīga aizsardzība un pienācīga darbība un jāaizsargā iekšējais tirgus pret nelikumīgi iegūtu līdzekļu legalizēšanu un teroristu finansēšanu. Tāpēc Direktīvā (ES) 2015/849 paredzēts, ka Komisijai būtu jāapzina augsta riska trešās valstis, kurām nelikumīgi iegūtu līdzekļu legalizēšanas un teroristu finansēšanas novēršanas režīmos pastāv stratēģiskas nepilnības, kas rada nozīmīgu apdraudējumu Savienības finanšu sistēmai.
                  
               
                     (2)
                  
                  
                     Komisijai būtu piemērotā laikā jāpārskata augsta riska trešo valstu saraksts, kas iekļauts Deleģētajā regulā (ES) 2016/1675 (2), ņemot vērā šo augsta riska trešo valstu panākto progresu, novēršot stratēģiskās nepilnības savos nelikumīgi iegūtu līdzekļu legalizēšanas un teroristu finansēšanas novēršanas režīmos. Komisijai savos izvērtējumos būtu jāņem vērā jauna informācija no starptautiskām organizācijām un standartu noteikšanas iestādēm, piemēram, Finanšu darbību darba grupas (FATF) sniegtā informācija. Ņemot vērā šo informāciju, Komisijai būtu arī jāapzina papildu augsta riska trešās valstis, kurām nelikumīgi iegūtu līdzekļu legalizēšanas un teroristu finansēšanas novēršanas režīmā pastāv stratēģiskas nepilnības.
                  
               
                     (3)
                  
                  
                     Saskaņā ar Direktīvā (ES) 2015/849 izklāstītajiem kritērijiem Komisija ņēma vērā jaunāko pieejamo informāciju, jo īpaši jaunākos FATF publiskos paziņojumus, FATF dokumentu “Centieni uzlabot nelikumīgi iegūtu līdzekļu legalizēšanas un teroristu finansēšanas novēršanas prasību izpildi pasaules mērogā: nepārtraukts process” un FATF starptautiskās sadarbības pārskata grupas ziņojumus attiecībā uz riskiem, ko rada atsevišķas trešās valstis, atbilstīgi Direktīvas (ES) 2015/849 9. panta 4. punktam.
                  
               
                     (4)
                  
                  
                     
                        FATF norādīja Pakistānu kā valsti, kam nelikumīgi iegūtu līdzekļu legalizēšanas un teroristu finansēšanas novēršanas režīmā ir stratēģiskas nepilnības, kuras rada apdraudējumu starptautiskajai finanšu sistēmai un attiecībā uz kurām Pakistāna sadarbībā ar FATF ir izstrādājusi rīcības plānu.
                  
               
                     (5)
                  
                  
                     Pakistānā spēkā esošajā nelikumīgi iegūtu līdzekļu legalizēšanas un teroristu finansēšanas novēršanas režīmā un veidā, kādā minētais režīms tiek piemērots, ir atklātas stratēģiskas nepilnības. Nepilnības konstatētas šādās jomās: nelikumīgi iegūtu līdzekļu legalizēšanas un teroristu finansēšanas novēršanas kontroļu pārraudzība un īstenošana, ko veic finanšu iestādes, tai skaitā naudas apsaimniekošanas uzņēmumi; nepietiekami pasākumi, lai novērstu nelikumīgu valūtas transportēšanu pāri robežām; stabilu rezultatīvu rādītāju trūkums teroristu finansēšanas izmeklēšanā un saukšanā pie atbildības, tai skaitā nepieciešamās koordinācijas starp dažādām iestādēm trūkums; mērķorientētu finansiālo sankciju un ANO Drošības padomes rezolūciju Nr. 1267 (1999) un 1373 (2001) nepietiekama īstenošana; aizlieguma attiecībā uz līdzekļiem un finanšu pakalpojumiem nepietiekama īstenošana.
                  
               
                     (6)
                  
                  
                     Ņemot vērā starptautiskās finanšu sistēmas augsto integrācijas līmeni, ciešās saiknes starp tirgus dalībniekiem, lielo Savienībā ienākošo un izejošo pārrobežu darījumu skaitu, kā arī tirgus atvērtības pakāpi, Komisija uzskata, ka apdraudējums, ko nelikumīgi iegūtu līdzekļu legalizēšanas un teroristu finansēšanas novēršanas režīma nepilnības rada starptautiskajai finanšu sistēmai, attiecas arī uz Savienības finanšu sistēmu.
                  
               
                     (7)
                  
                  
                     Kā liecina jaunākā nozīmīgā informācija, Komisijas analīzē secināts, ka Pakistāna būtu jāuzskata par trešo valsti, kurai nelikumīgi iegūtu līdzekļu legalizēšanas un teroristu finansēšanas novēršanas režīmā ir stratēģiskas nepilnības, kas rada nozīmīgu apdraudējumu Savienības finanšu sistēmai atbilstoši Direktīvas (ES) 2015/849 9. pantā izklāstītajiem kritērijiem. Taču šī valsts ir rakstveidā paudusi augsta līmeņa politisku apņemšanos novērst konstatētās nepilnības un sadarbībā ar FATF ir sagatavojusi rīcības plānu, kas tai ļautu izpildīt Direktīvas (ES) 2015/849 prasības. Komisija atkārtoti izvērtēs šīs valsts statusu, ņemot vērā iepriekš minētās apņemšanās īstenošanu.
                  
               
                     (8)
                  
                  
                     Tādēļ būtu attiecīgi jāgroza Deleģētā regula (ES) 2016/1675,
                  
               IR PIEŅĒMUSI ŠO REGULU.
         
            1. pants
            Deleģētās regulas (ES) 2016/1675 pielikuma I punkta tabulai pievieno šādu rindu:
            
                        “14.
                     
                     
                        Pakistāna”
                     
                  
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 27. jūlijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 141, 5.6.2015., 73. lpp.
         
         
            (2)  Komisijas 2016. gada 14. jūlija Deleģētā regula (ES) 2016/1675, ar ko papildina Eiropas Parlamenta un Padomes Direktīvu (ES) 2015/849, norādot augsta riska trešās valstis, kurās ir stratēģiskas nepilnības (OV L 254, 20.9.2016., 1. lpp.).